Source: https://www.rup.ee/pluss/e-ajakiri/02-11-2014/maksustamine-bitcoinidega-kauplemisel
Timestamp: 2019-11-18 21:18:11+00:00

Document:
Maksustamine Bitcoinidega kauplemisel - Pluss
Maksustamine Bitcoinidega kauplemisel
Praeguseks ei ole Euroopa Liidus veel ühtset ametlikku käsitlust selle kohta, mis on Bitcoin. Euroopa Keskpank ja Financial Action Task Force (FATF) on oma analüüsi tulemusel asunud seisukohale, et Bitcoini puhul on tegemist detsentraliseeritud digitaalse käibevahendi ehk virtuaalrahaga (decentralized virtual currency).
Kahtlemata kaasnevad uut tüüpi virtuaalraha kasutamisega ka uued riskid, mille analüüsimisega on juba Euroopa Liidus tegelema asutud. Muu hulgas kaalutakse, kas ja kuidas tuleks virtuaalraha reguleerida, kuidas kehtivaid regulatsioone täpsustada või kas oleks vajalik teatud tunnustega virtuaalraha hoopiski keelustada. Maksu- ja Tolliamet eeldab, et edaspidi täpsustub Euroopa Liidu õigus virtuaalrahade osas, mis omakorda võib kaasa tuua Eesti õigusaktide muutmise.
Makseasutuste ja e-raha asutuste seaduse § 6 sätestab e-raha mõiste ja selle väljastamise. Kuna Bitcoinis väljenduv väärtus ei ole ranges mõttes rahaline, see ei loo nõuet Bitcoinide väljaandja vastu ja Bitcoine ei väljastata rahalise sissemakse eest saadud summa nimiväärtuses, siis ei ole Bitcoin e-raha makseasutuste ja e-raha asutuste seaduse tähenduses. Samuti ei ole Bitcoinide vahendamine (Bitcoinide edastamine müüjalt ostjale) või nendega iseseisvate tehingute tegemine (nt kauba või teenuste eest tasumine Bitcoinidega) käsitletav makseteenuste osutamisena.
Bitcoin ei ole ka väärtpaber väärtpaberituru seaduse § 2 mõistes, sest Bitcoinil puuduvad otseselt väärtpaberile omased tunnused, see tähendab, ei kaasne varalist õigust või kohustust ega lepingu sõlmimist teise poolega. Teadaolevalt ei ole Bitcoinil konkreetset emiteerijat ega lepingu osapoolt.
Rahapesu ja terrorismi rahastamise tõkestamise seaduse (edaspidi - RahaPTS) § 6 lõike 4 mõistes on Bitcoinide ostul, müügil, vahendamisel alternatiivsete maksevahendite teenuse pakkumise tunnused. RahaPTS § 52 kohaselt peab alternatiivsete maksevahendite teenuse pakkuja ennast majandustegevuse registris registreerima. Samuti peab alternatiivsete maksevahendite teenuse pakkuja täitma RahaPTS-ist tulenevaid kohustusi (hoolsusmeetmed, teatamiskohustus jm), eeskätt § 15 lõikes 8 sätestatut silmas pidades.
Käibemaksuseaduse (edaspidi - KMS) § 16 lõikes 2¹ on sätestatud maksuvabade finantsteenuste loetelu ning teenuste pakkujast lähtuvalt selles erisusi ei tehta. Kui loetelus nimetatud finantsteenuse osutamiseks on kehtestatud erinõuded teiste seadustega, siis teenuse liigi määramisel on aluseks vastav eriseadus. KMS tugineb Euroopa Liidu käibemaksuregulatsioonile, mis ei näe ette alternatiivsete maksevahendite teenuste käsitlemist finantsteenustena. Alternatiivsete maksevahendite teenuse osutamine KMS mõistes ei kuulu finantsteenusele kohaldatava maksuvabastuse alla, mistõttu kuulub Bitcoinidega kauplemisel tekkiv käive maksustamisele tavapärase 20%-lise käibemaksumääraga.
Tulumaksuga maksustamisel käsitletakse Bitcoini tulumaksuseaduse (edaspidi - TuMS) § 15 lõike 1 tähenduses varana. Tulumaksuga maksustatakse sellisel juhul vara võõrandamisest, sh vahetamisest, saadud kasu (TuMS § 15 lg 1 ja § 37 lg 1). Kui isiku tegevus Bitcoinidega vastab TuMS § 14 lg 2 tingimustele, maksustatakse teenitud tulu ettevõtlustuluna, sh sotsiaalmaksuga.

References: § 6
 § 2
 § 6
 § 52
 § 15
 § 16
 § 15
 § 15
 § 37
 § 14